Meer tyd vir kommentaar oor wetsontwerp teen rassismeArgieffoto Die publiek het nou meer tyd om beswaar te maak teen en kommentaar te lewer op ŉ nuwe wetsontwerp teen rassisme, wat daarop gerig is om haatmisdade en haatspraak te hanteer. Die departement van justisie en grondwetlike ontwikkeling het in ŉ verklaring aangekondig daar is besluit om, in belang van alle rolspelers en die publiek, die sperdatum vir die indiening van kommentaar op die wetsontwerp te verleng. Die publiek het nou tot 31 Januarie 2017 kans om hul insette na die departement te stuur. Die vorige sperdatum was 1 Desember 2016. Volgens die departement moet die publiek genoeg tyd gegun word om insette te lewer, sodat die wetsontwerp “die gesamentlike wysheid van die land reflekteer” wanneer dit by bestaande wetgewing ingesluit word. “Die wetsontwerp skep oortredings van haatmisdade en haatsprake en wil maatreëls instel om hierdie oortredings te voorkom en te hanteer. ŉ Haatmisdaad word gepleeg wanneer iemand enige erkende oortreding begaan en die motief vir daardie oortreding word gedryf deur onwettige vooroordeel, benadeling of onverdraagsaamheid,” het die departement gesê. Volgens die verklaring is die wetsontwerp saamgestel nadat ŉ deeglike studie van soortgelyke wetgewing wêreldwyd gedoen is, onder meer in Kenia, Kanada en Australië. Die departement het gesê wetgewing oor haatmisdade sal verskeie voordele inhou, soos om ondersoekers en aanklaers die gereedskap te gee om mense, wat haatmisdade pleeg, aanspreeklik te hou. Dit sal dit ook moontlik maak om die pogings wat aangewend word om haatmisdade te bekamp, te monitor. Die kabinet het in Oktober aangekondig die Wetsontwerp op die Voorkoming en Bestryding van Haatmisdade is goedgekeur vir openbare kommentaar. Die wetsontwerp, wat oorspronklik opgestel is om net voorsiening vir haatmisdade te maak, is later aangepas nadat verskeie voorvalle van haatspraak wyd opslae gemaak het op sosiale media. Besware en kommentaar op die Wetsontwerp op die Voorkoming en Bestryding van Haatmisdade kan tot 31 Januarie 2017 ingedien word. Lede van die publiek, wat kommentaar op die wetsontwerp wil lewer, kan dit per e-pos aan [email protected] stuur.